CELEX: 32019D0690
Language: et
Date: 2019-04-30 00:00:00
Title: Komisjoni rakendusotsus (EL) 2019/690, 30. aprill 2019, milles käsitletakse meedet, mille Rootsi on võtnud vastavalt Euroopa Parlamendi ja nõukogu direktiivile 2006/42/EÜ, et keelata tuuleturbiini mudelite SWT-2.3-101 ja SWT-3.0-113 turulelaskmine ning kõrvaldada müügilt juba turule lastud masinad (teatavaks tehtud numbri C(2019) 3118 all) (EMPs kohaldatav tekst)

3.5.2019   
               
               
                  ET
               
               
                  Euroopa Liidu Teataja
               
               
                  L 116/78
               
            
         KOMISJONI RAKENDUSOTSUS (EL) 2019/690,
         30. aprill 2019,
         milles käsitletakse meedet, mille Rootsi on võtnud vastavalt Euroopa Parlamendi ja nõukogu direktiivile 2006/42/EÜ, et keelata tuuleturbiini mudelite SWT-2.3-101 ja SWT-3.0-113 turulelaskmine ning kõrvaldada müügilt juba turule lastud masinad
         
            
               (teatavaks tehtud numbri C(2019) 3118 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. mai 2006. aasta direktiivi 2006/42/EÜ, mis käsitleb masinaid ja millega muudetakse direktiivi 95/16/EÜ, (1) eriti selle artikli 11 lõike 3 teist lõiku,
         ning arvestades järgmist:
         
                     (1)
                  
                  
                     Rootsi võttis meetme, millega keelatakse turule lasta ja kõrvaldatakse turult tuuleturbiini mudel SWT-2.3-101, mis ei vasta direktiivi 2006/42/EÜ I lisa punktides 1.3.8.1 ja 1.4.2.1 sätestatud olulistele tervisekaitse- ja ohutusnõuetele. Punktis 1.3.8.1 jõuülekande liikuvate osade kohta nõutakse, et kaitsepiirded, mis on mõeldud ohualas viibivate inimeste kaitsmiseks jõuülekande liikuvate osadega seotud ohtude eest, peavad olema kinnitatud vastavalt punktis 1.4.2.1 osutatule. Punkti 1.4.2.1 kohaselt peavad kinnitatud kaitsepiirded olema kinnitatud süsteemide abil, mida on võimalik avada või eemaldada üksnes tööriistadega. Sellega seoses märkis Rootsi, et kinnitatud kaitsepiiret, mis kaitseb mudeli SWT-2.3.-101 rootori liikuvate osade eest, saab avada ilma spetsiaalse tööriistata ja see ei vasta direktiivi 2006/42/EÜ I lisa punktides 1.3.8.1 ja 1.4.2.1 sätestatud nõuetele.
                  
               
                     (2)
                  
                  
                     Tuuleturbiini mudeliga SWT-3.0-113 seoses võttis Rootsi meetme, arvestades, et masin ei vastanud direktiivi 2006/42/EÜ I lisa punktis 1.5.14 sätestatud olulistele tervisekaitse- ja ohutusnõuetele. Oluliste tervisekaitse- ja ohutusnõuete punktis 1.5.14 masinasse kinnijäämise ohu kohta nõutakse, et masin peab olema projekteeritud, valmistatud või varustatud vastavate seadmetega nii, et oleks välistatud inimese kinnijäämine sellesse, või kui see ei ole võimalik, siis nii, et inimene saab kutsuda abi. Sellega seoses märkis Rootsi, et tuuleturbiini SWT-3.0-113 suitsuanduril puudub hoiatussignaal, et hoiatada tulekahju korral isikut, kes võib turbiinis viibida.
                  
               
                     (3)
                  
                  
                     Pärast Rootsilt kaitsemeetme kohta teate saamist alustas komisjon konsulteerimist asjaomaste isikutega nende seisukohtade ärakuulamiseks. Komisjon saatis tootjale 12. novembril 2018 kirja. Tootja teatas oma 30. novembri 2018. aasta vastuses komisjonile, et on võtnud meetmeid tuuleturbiinide SWT-2.3-101 ja SWT-3.0-113 mittevastavuste kõrvaldamiseks, et tagada direktiivi 2006/42/EÜ järgmine, ja et need meetmed viidi lõpule enne määratud tähtaega (31. detsember 2017).
                  
               
                     (4)
                  
                  
                     Rootsi kaitsemeetme kohta esitatud selgitus ja komisjonile kättesaadavad dokumendid tõendavad, et tuuleturbiini mudel SWT-2.3-101 ei vasta direktiivi 2006/42/EÜ I lisa punktides 1.3.8.1 ja 1.4.2.1 sätestatud olulistele tervisekaitse- ja ohutusnõuetele. Peale selle ei vasta tuuleturbiini mudel SWT-3.0-113 direktiivi 2006/42/EÜ I lisa punktis 1.5.14 sätestatud olulistele tervisekaitse- ja ohutusnõuetele. Need puudused võivad kahjustada inimeste tervist või ohutust.
                  
               
                     (5)
                  
                  
                     Seepärast tuleks Rootsi võetud kaitsemeedet pidada põhjendatuks,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rootsi võetud meetmed, et keelata ettevõtja Siemens Gamesa Renewable Energy AB toodetud tuuleturbiini mudelite SWT-2.3-101 ja SWT-3.0-113 turulelaskmine ning need turult kõrvaldada, on põhjendatud.
         
         
            Artikkel 2
            Käesolev otsus on adresseeritud liikmesriikidele.
         
         
            Brüssel, 30. aprill 2019
            
               
                  Komisjoni nimel
               
               
                  komisjoni liige
               
               Elżbieta BIEŃKOWSKA
            
         
         
            (1)  ELT L 157, 9.6.2006, lk 24.